**Când iarna**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când iarna...

Se şterge privirea din toamnă.

Când iarna din drum ne întoarce,

lacrimi îngheaţă,

soarele-n ceaţă

fuioare de fumuri ne toarce,

iar gerul, la nopţi ne condamnă.

Pereţii din inimi fac ţurţuri.

O mână ce muşcă din gheaţă,

în gheară de vultur se face,

din zbor să ne-nşface

şi sânge să curgă pe faţă,

pe riduri, brăzdate de şanţuri.

E iarnă ciudat de-ngheţată.

Fereastra se sparge în ţăndări,

cioburi mărunte

se prefac într-o punte,

peste văi, în căldări,

către luna de ger agăţată.